钦定古今图书集成/明伦汇编/官常典/第742卷 > 李尧卿
## 钦定古今图书集成/明伦汇编/官常典/第742卷 > 李尧卿

按《番禺县志》：“尧卿字唐冯，番禺人。自幼卓荦负大志，
登嘉靖癸卯乡荐，丙辰授宁德令，百废具举，惠政大
行，民甚德之。频年以来，倭寇不靖，尧卿乃先事戒严，
聚粮修城濬池，练兵饬器。无何，倭寇果拥众万馀入
寇，尧卿提戈被戎，身先士卒，倭知有备，解围而去。岁辛酉，倭寇复至，绕城三面攻数日，尧卿仗剑督战，大”
小凡数十战。城中力竭兵疲，外援不至，倭攻城益急。
尧卿度势万不能支，遂解印付家童。城陷，尧卿犹挥
剑斩倭头数十，竟死之。事闻，赠太仆寺丞，荫子翁龄
为国学生。